באירוע דם רע 2003, פלייר הצליח לנצח את שון מייקלס לאחר שאורטון הכה את מייקלס בעזרת כיסא. מאוחר יותר באותו הערב, טריפל H הגן בהצלחה על אליפות העולם במשקל כבד בקרב גיהנום בכלוב נגד קווין נאש. באירוע בלתי נסלח, שנערך ארבעה חודשים לאחר מכן, אורטון (שהחל לפתח את הגימיק של "מחסל האגדות") ניצח את מייקלס והוכיח שהוא בהחלט מחסל האגדות. באותו הערב, טריפל H הגן על תואר האליפות שלו נגד גולדברג, בקרב שבו גולדברג ניצח וגרם לטריפל H להפסיד את התואר. ב-29 בספטמבר בתוכנית Raw, טריפל H הציב פרס על ראשו של גולדברג בסך 100 אלף דולר בעבור מי שיצליח לחסל את גולדברג. שלושה שבועות לאחר מכן, בטיסטה שב לזירה במהלך קרב בין גולדברג לבין מייקלס, תקף את האלוף לאחר שגרם נזק לקרסול של גולדברג בעזרת כיסא וקיבל את סכום הפרס. באירוע סדרת ההישרדות, אורטון לקח חלק בקבוצה של אריק בישוף נגד קבוצתו של סטיב אוסטין כחלק מקרב ההדחות המסורתי של האירוע. בקרב זה קבוצתו של בישוף ניצחה לאחר שאורטון היה השורד האחרון מטעם קבוצתו. באותו הערב, גולדברג הגן בקרב חוזר על אליפות העולם במשקל כבד נגד טריפל H. גולדברג הצליח לנצח בקרב למרות הפרעות מצד פלייר, אורטון ובטיסטה. בתוכנית Raw שלאחר האירוע ארמגדון, הקבוצה העצימה את כוחה של הקבוצה ושלטה ביד רמה בכל האליפויות המיועדות לגברים. בטיסטה הצטוות לפלייר וביחד הם זכו באליפות הזוגות של העולם לאחר ניצחון על הדאדלי בויז (באבא ריי דאדלי ודיוון דאדלי), אורטון זכה באליפות הבין יבשתית לאחר ניצחון על רוב ואן דאם וטריפל H זכה בחזרה באליפות העולם במשקל כבד לאחר קרב משולש שכלל את גולדברג, שהגן על התואר, ואת קיין. זכייה זו הגיעה לאחר סיוע מצד חברי קבוצתו. ביוני 2003, אבולוציה ניסתה לגייס לשורותיה את קיין. לאחר מספר לא מוצלח של ניסיונות, טריפל H התחרה מול קיין בקרב אליפות נגד מסיכה. לאחר שטריפל H גבר על קיין, האחרון חשף את פניו בפני הקהל.
בחודש ינואר של שנת 2004 במסגרת אירוע הרויאל ראמבל, פלייר ובטיסטה הגנו בהצלחה על חגורות האליפות נגד הדאדלי בויז בקרב שולחנות, וטריפל H התחרה נגד שון מייקלס בקרב מי שעומד אחרון שהסתיים ללא הכרעה, מה שגרם לטריפל H לשמור על התואר. ברסלמניה 20, אבולוציה ניצחה את Rock 'n' Sock Connection (הרוק ומיק פולי) בקרב האנדיקאפ 3 נגד 2. באותוהערב, טריפל H הפסיד את תואר אליפות העולם במשקל כבד לכריס בנואה (בקרב משולש שכלל בנוסף את שון מייקלס) לאחר שבנואה הכניע את טריפל H בעזרת הקריפלר קרוספייס. באירוע באקלאש, פלייר הפסיד לשלטון בנג'מין בקרב יחידים. מאוחר יותר באותו הערב, אורטון הגן בהצלחה על האליפות הבין יבשתית נגד קקטוס ג'ק (אחת מדמויותיו של מיק פולי) בקרב הארדקור וכריס בנואה הגן בהצלחה על אליפות העולם במשקל כבד שוב בקרב משולש נגד אותם טריפל H ושון מייקלס, רק שהפעם בנואה הכניע את מייקלס בעזרת מהלך השארפשוטר. טריפל H ושון מייקלס המשיכו את הפיוד שלהם בתוך קרב גיהנום בכלוב, ובו טריפל H יצא עם ידו על העליונה לאחר קרב עקוב מדם.
בזמן שבנואה היה אלוף העולם במשקל כבד, הוא חבר לאדג' כדי להתחרות על אליפות הזוגות של העולם של פלייר ובטיסטה. באמצע שנת 2004, המתאבק יוג'ין התיידד עם טריפל H. באירוע נקמה, נודע שטריפל H ניצל אותו. סיפור זה הסתיים לאחר שיוג'ין גרם בטעות לטריפל H להפסיד בקרב מול כריס בנואה באירוע נקמה. עוד באירוע זה, אדג' ניצח את רנדי אורטון, ובכך סיים כהונה של שבעה חודשים כאלוף הבין יבשתי עבור האחרון.
טריפל H קיבל הזדמנות אחרונה להילחם על אליפות העולם במשקל כבד ב-26 ביולי 2004 בתוכנית Raw במסגרת קרב איירון מן. קודם לכן באותו הערב, אורטון הפך להיות הטוען לכתר לתואר זה לאחר שניצח בקרב באטל רויאל. בקרב האיירון מן, יוג'ין התערב ועזר לבנואה לנצח את טריפל H ולשמור על התואר. כתוצאה מכך, הקרב המרכזי של האירוע סאמרסלאם נקבע להיות בנואה נגד אורטון. באירוע זה, אורטון ניצח את בנואה, זכה באליפות העולם במשקל כבד והפך להיות אלוף העולם במשקל כבד הצעיר ביותר בתולדות ה-WWE. ב-16 באוגוסט 2004 בתוכנית Raw, אורטון סולק מקבוצת אבולוציה. בעת חגיגות הזכייה בתואר, בטיסטה הרים את אורטון על כתפיו, אך לאחר שטריפל H החווה עם האגודל למעלה ואז למטה, בטיסטה הפיל את אורטון והקבוצה החלה לתקוף אותו. שבוע לאחר מכן, טריפל H דרש מאורטון לעשות את הבחירה הנכונה ולמסור לו את חגורת האליפות שלו, בתמורה לכך שהוא ישכח מקיומו של אורטון. אורטון סירב להצעה זו וירק בפניו של טריפל H. לאחר מכן מאחורי הקלעים, טריפל H דרש מאריק בישוף לפתור זאת. בתגובה בישוף קבע קרב על תואר האליפות בין השניים באירוע בלתי נסלח.
באירוע בלתי נסלח, טריפל H ניצח את אורטון וזכה באליפות העולם במשקל כבד לאחר עזרה מצד פלייר, בטיסטה וג'ונתן קואצ'מן. הפיוד של אורטון עם קבוצת אבולוציה נמשך עד לאירוע סדרת ההישרדות בקרב שבו טריפל H, בטיסטה, ג'ין סניצקי ואדג' הפסידו לאורטון, מייבן, כריס ג'ריקו וכריס בנואה במסגרת קרב ההדחות המסורתי. ניצחון זה העניק לקבוצת אורטון שליטה מלאה על התוכנית Raw למשך חודש. ב-6 בדצמבר בתוכנית Raw, תואר אליפות העולם במשקל כבד הפכה להיות פנויה כשקרב משולש התקיים בין טריפל H, אדג' וכריס בנואה לאחר שבוצעה הצמדה כפולה (אדג' נכנע לבנואה בזמן שבנואה הוצמד לספירת שלוש). תואר האליפות היה על הכף באירוע מהפכת השנה החדשה במסגרת קרב תא ההדחות בתחילת שנת 2005.
פירוק (2005).
בקרב תא ההדחות, בטיסטה, אורטון וטריפל H היו שלושת המתאבקים האחרונים שנשארו בזירה. אורטון הדיח את בטיסטה לאחר מהלך הסיום שלו, ה-RKO, אך טריפל H הצמיד את אורטון לספירת שלוש לאחר עזרה מצד בטיסטה כדי לזכות פעם נוספת בתואר. לילה לאחר מכן בתוכנית Raw, קרב מועמדות לכתר נקבע בין אורטון לבטיסטה לאירוע הרויאל ראמבל. אורטון הצליח לנצח בקרב זה את בטיסטה ולהפוך לטוען לכתר. טריפל H הציע לבטיסטה לא להיכנס לקרב הרויאל ראמבל כדי שהקבוצה תוכל להתרכז בקרב ההגנה שלו על התואר נגד אורטון. בטיסטה סירב לכך, נכנס כמספר ה-28 וזכה בקרב. כחלק מעלילת הקרב, נגרם לאורטון זעזוע מוח, מה שאיפשר לטריפל H להצמיד את אורטון ולשמור על התואר בהצלחה. קרב זה סיים את הפיוד בין טריפל H לאורטון.
טריפל H ניסה לשכנע את בטיסטה להתמודד מול אלוף ה-WWE, ג'ון "בראדשו" לייפילד וג'ון סינה בקרב שלהם ברסלמניה 21 במקום להתמודד מולו על אליפות העולם במשקל כבד. עלילה זו של טריפל H כללה ראיון של JBL שניבל את פיו והשמיץ את בטיסטה ודריסה של בטיסטה על ידי לימוזינה שהוצבה כמו הלימוזינה של JBL. התוכנית של טריפל H לא הצליחה ובמעמד חתימת החוזה של בטיסטה, הוא בחר להתמודד מול טריפל H על אליפות העולם במשקל כבד, לאחר שהוא ביצע פאוורבומב על טריפל H על שולחן החתימות, מה שסימל את עזיבתו של בטיסטה את הקבוצה. ברסלמניה 21, בטיסטה ניצח את טריפל H וזכה באליפות העולם במשקל כבד. בטיסטה הגן בהצלחה על התואר בקרבות החוזרים שלו נגד טריפל H באירוע באקלאש, ובאירוע נקמה במסגרת קרב גיהנום בכלוב. לאחר מכן, בטיסטה הועבר לסמאקדאון כבחירה האחרונה במסגרת דראפט ה-WWE של שנת 2005. העברה זו גרמה לטריפל H להפסיק לרדוף אחר ניסיונות להשגת אליפות העולם במשקל כבד.
לאחר האירוע נקמה, טריפל H לקח מנוחה, פלייר הפך לדמות הטובה לפני שזכה באליפות הבין יבשתית והקבוצה למעשה התפרקה. טריפל H חזר ב-3 באוקטובר במסגרת פרק ה"שיבה" של התוכנית Raw במהלך קרב זוגות בין פלייר לקרליטו וכריס מאסטרס. לאחר שניצחו בקרב, טריפל H בגד בפלייר ותקף אותו בעזרת פטיש, מה שסימל את הפירוק הסופי של הקבוצה. ריק פלייר שמר על תואר האליפות הבין יבשתית לאחר שרשם ניצחון על טריפל H בקרב כלוב במסגרת האירוע טאבו טיוזדיי. מנגד, טריפל H ניצח את פלייר בקרב מי שעומד אחרון באירוע סדרת ההישרדות.
איחוד חד פעמי (2007).
ב-10 בדצמבר 2007, אבולוציה התאחדה לכבוד חגיגות 15 שנים לתוכנית Raw, הפעם כקבוצה האהובה על הקהל. בטיסטה, פלייר וטריפל H הפכו לדמויות האהובות במהלך קיץ 2006 לאחר שטריפל H הקים מחדש את קבוצת D-Generation X עם שון מייקלס וביחד הם עשו את דרכם אל הזירה. אורטון (שעדיין היה בגדר הדמות ההילית) הציג עדויות על כך שהוא הותקף והודח על ידי קבוצת אבולוציה בשנת 2004 ואמר בנוסף שהוא עדיין לא סלח להם על תקיפה זו ושהוא לבטח לא סומך עליהם. טריפל H אמר שהוא נתפס כדמות מעצבנת בעיניו ובעיני חבריו, ולכן אורטון הצטוות אל אדג' ואומאגה. בקרב זה קבוצת אבולוציה ניצחה.
איחוד (2014).
שבע שנים לאחר מכן, באפריל 2014, טריפל H, בטיסטה ורנדי אורטון (שוב כדמויות הרעות) התאחדו מחדש לאחר שדניאל בריאן ניצח את כל השלושה בערב ערב כדי לזכות באליפות ה-WWE העולמית במשקל כבד במסגרת האירוע רסלמניה 30. לילה לאחר מכן בתוכנית Raw, בטיסטה ואורטון התחרו יחדיו נגד האוסוס על אליפות הזוגות של ה-WWE, אך הקרב הסתיים ללא הכרעה בשל ספירת חוץ כפולה של שני הזוגות. מאוחר יותר באותו הערב, בטיסטה, אורטון וקיין תקפו את דניאל בריאן לפני שהוא היה אמור להגן על התואר נגד טריפל H. לפני שטריפל H עמד לנצח את בריאן, שלישיית "המגן" (דין אמברוז, רומן ריינס וסת' רולינס) התערבו ותקפו את טריפל H, בטיסטה, אורטון וקיין.